ভারতীয় সেনার ওয়েবসাইট হ্যাকিংয়ের চেষ্টা! নেপথ্যে পাক হ্যাকার?

ওয়েব ডেস্ক: পহেলগাম জঙ্গি হামলার (Pahalgam Terror Attack) পর থেকেই ভারতের একাধিক ওয়েবসাইট হ্যাক (Hack) করার চেষ্টা চালাচ্ছে পাকিস্তানি হ্যাকররা (Pakistani Hacker)। আর এবার নতুন করে ভারতীয় সেনার (Indian Army) একাধিক ওয়েবসাইটে সাইবার হামলা। সেনা সূত্রে খবর, এই আক্রমণের ফলে সেনা ও প্রতিরক্ষা কর্মীদের সংক্রান্ত গুরুত্বপূর্ণ ও সংবেদনশীল তথ্যের সুরক্ষা বিঘ্নিত হওয়ার আশঙ্কা তৈরি হয়েছে। তবে ইতিমধ্যে সতর্কতা অবলম্বন করেছেন ভারতীয় সাইবার সুরক্ষা বিশেষজ্ঞরা। ঝুঁকি এড়াতে দ্রুত ব্যবস্থা নেওয়া হচ্ছে বলে প্রতিরক্ষা মন্ত্রক জানিয়েছে।

‘পাকিস্তানি সাইবার ফোর্স’ নামক হ্যাকার গোষ্ঠী তাদের এক্স হ্যান্ডেলে দাবি করেছে, তারা ইতিমধ্যে মিলিটারি ইঞ্জিনিয়ার সার্ভিসেস এবং মনোহর পারিকর ইনস্টিটিউট অফ ডিফেন্স স্টাডিজ অ্যান্ড অ্যানালাইসিসের গুরুত্বপূর্ণ তথ্য হাতে পেয়েছে। পাশাপাশি তারা জানিয়েছে, এবার তাদের লক্ষ্য প্রতিরক্ষা মন্ত্রকের অধীনস্থ আর্মার্ড ভেহিকেল নিগম লিমিটেডের ওয়েবসাইট। সম্ভাব্য সাইবার হানার আশঙ্কায় ওই ওয়েবসাইট আপাতত অফলাইনে রাখা হয়েছে বলে সূত্রের খবর।

আরও পড়ুন: পাকিস্তানে ভূমিকম্প, কেঁপে উঠল পাক অধিকৃত কাশ্মীর

যদিও এই প্রথম নয়, ভারতীয় সেনার ওয়েবসাইট বারবার বিদেশি হ্যাকারদের নিশানা হয়ে আসছে। এর আগে ‘আর্মি ওয়েলফেয়ার হাউজিং অর্গানাইজেশন’ এবং ‘ইন্ডিয়ান এয়ার ফোর্স প্লেসমেন্ট অর্গানাইজেশন’-এর পোর্টালও সাইবার আক্রমণের শিকার হয়েছিল। যদিও ভারতীয় প্রযুক্তিবিদদের কঠিন ও বহুস্তরীয় নিরাপত্তা বলয়ে শেষ পর্যন্ত সেই হামলা ব্যর্থ হয়।

পাশাপাশি আগের ঘটনায় ‘ইন্টারনেট অফ খিলাফাহ’ নামের একটি পাকিস্তানি হ্যাকার গোষ্ঠী সেনাবাহিনীর ওয়েবসাইট বিকৃত করার চেষ্টা করেছিল। এমনকি ব্যক্তিগত তথ্য হাতানোর চেষ্টাও চালানো হয়েছিল বলে খবর। একদিকে যখন নিয়ন্ত্রণ রেখায় বারবার যুদ্ধবিরতি লঙ্ঘন করছে পাকিস্তান, ঠিক সেই সময়ই শ্রীনগর ও রানিখেতের সেনা বিদ্যালয়গুলোর ওয়েবসাইটেও অনুপ্রবেশের চেষ্টা চালায় পাকিস্তানি হ্যাকাররা।